अनु ने जिससे प्यार किया, शादी की, अब वह उसके साथ नहीं रहना चाहती, राजन की यही सजा है
अनु का मन हुआ, घर से कहीं बाहर निकल जाए और सड़कों पर तब तक घूमती रहे, जब तक थक कर टूट न जाए।
रात के ठीक दो बज रहे थे। अनु की आंखों से नींद जैसे कहीं गुम हो गई थी। करवट बदलते हुए बार बार सोच रही थी कि किसी तरह खुद को उस बेचैनी से मुक्त कर सके जो बार बार उसके दिलो दिमाग पर चोट कर रही थी… और राजन के कहे शब्द, “वो बीमारी तुम हो!” मन मस्तिष्क पर चोट कर रहे थे।
मन गहरी वितृष्णा से भर गया। अनु ने बोझिल आंखें खोलकर बगल में लेटे राजन को देखा, जो गहरी नींद में खर्राटे भर रहा था। गहरी नींद में राजन को देखकर विश्वास ही नहीं हो रहा था कि ये वही व्यक्ति है जिससे उसने इतने वर्ष प्रेम किया और फिर शादी!
अनु का मन हुआ घर से कहीं बाहर निकल जाए और सड़कों पर तब तक घूमती रहे, जब तक थक कर टूट न जाए… और फिर घर लौटकर चैन की नींद सो जाए ताकि राजन के ऊंचे बोलने की आवाज और बच्चों की चिल्लपों उसे सुनाई ही न दे। उसे महसूस हुआ जैसे उसके अपने परिवार के लोग ही उसके दुश्मन हैं। सबने उसकी सुख शांति छीन ली है।
कितनी खुशकिस्मत हैं भाभी! चेहरा मोहरा साधारण है। पढ़ने में भी शुरू से ही एवरेज रही हैं, लेकिन भैया कितने सुशील, सुशिक्षित और सभ्य मिले हैं उन्हें। भाभी की एक मुस्कान और झलक देखते ही मन खिल उठता है।
फिर सोचती, राजन भी देखने में बुरे नहीं है, लेकिन दो बच्चों के पिता बनते ही अपनी दुनिया में ऐसे खो गए हैं जैसे और किसी से कोई वास्ता ही न हो। थक जाएं तो अपनी खीझ बच्चों पर ऐसे उतारते हैं जैसे ये बच्चे उनके तो हैं ही नहीं, पराये हैं।
एक दिन हैरान होकर उसने राजन से पूछा भी था, “आखिर तुम चाहते क्या हो? जहर खाकर मर जाऊं? एक तरफ ऑफिस और बच्चे जान पीते हैं, दूसरी तरफ आये दिन मेहमानों का जमावड़ा, ऊपर से तुम्हारी चिख चिख। आखिर ये सब क्यों? दुनिया में एक अकेले तुम ही नहीं हो जो नौकरी कर रहे हो। दूसरे लोग भी नौकरी करते हुए घर के कामों में बीवी का हाथ बंटाते हैं, बच्चों को भी देखते हैं, लेकिन…”
“तुमने मेरा जीना मुहाल कर दिया है,” राजन भी अनु पर अपनी खीझ निकालने लगा।
“तो फिर क्यों रह रहे हो मेरे साथ?”
“मजबूरी है।”
“ठीक है, अगर तुम्हें मेरी सूरत से इतनी ही चिढ़ है तो कल ही मैं बच्चों को लेकर अपनी मां के पास चली जाऊंगी।”
रात तक माहौल कुछ शांत हुआ तो अनु खुद ही राजन के पास सरक आयी, “राजन क्या हो गया है तुमको? अगर कोई परेशानी है तो प्लीज मुझ से शेयर करो। तुम पहले तो ऐसे नहीं थे। अब हर समय चिड़चिड़ाते रहते हो। जरूर कोई बात है। दिल में अगर किसी और को बसा लिया है… अगर ऐसा है तो कह क्यों नहीं देते..?”
“दूर हटो मेरे पास से!” राजन ने लगभग अनु को परे धकेल दिया और करवट बदल कर मुंह दूसरी तरफ कर लिया।
अगली सुबह जब राजन ऑफिस के लिए निकला तो उसका पारा कुछ ज़्यादा ही चढ़ा हुआ था। ऑफिस के लिए निकलते समय अनु उसे लिफ्ट तक छोड़ने जरूर आती थी, लेकिन आज उसका मन ही नहीं किया।
अनु मन में ही बड़बड़ाने लगी, “रोज कहते हैं, मुझे छोड़ क्यों नहीं देती… आज सच में छोड़ कर मायके चली जाती हूं। खुद पकाए और खुद ही खाए। बहुत हो गया… पति है परमेश्वर नहीं कि मैं हर समय आरती उतारती रहूं। यहां तो जितना भी करो कम है।”
उतरा मुंह, लाल सूजी आंखें, उलझे बाल और थका सा बदन लेकर वो मायके पहुंच गई।
दरवाजा भाभी ने खोला, “अरे, तू कब आयी!” भाभी ने हैरानी से पूछा, “कैसी है तू?”
“ठीक ही हूं भाभी,” अनु ने संक्षिप्त सा जवाब दिया।
“क्या मतलब? इतने रूखे-सूखे मन से क्यों बोल रही है? हुआ क्या है मैं भी तो जानूं। सीधा सादा सा मनपसंद पति मिला है, फिर भी तू कह रही है ठीक ही है।”
“हां, तो और क्या कहूं?” अनु ने फिर बेरुखी से जवाब दिया।”
अनु को खींच कर भाभी घर में ले आयीं, “अब बता, बात क्या है?”
“क्या बताऊं भाभी, आप भी हर बात में मेरी ही गलती निकालेंगी। लेकिन हमेशा औरत ही गलत नहीं होती।” अनु अपनी बात ठीक से समझा भी नहीं पा रही थी।
“कुछ कहेगी भी या यूं ही पहेलियां बुझाती रहेगी,” भाभी को अब अनु की चिंता होने लगी थी।
“शादी के बाद अपनी पूरी तनख्वाह मैंने राजन के हाथ पर रखकर अपना पत्नी धर्म निभाया, मगर उसने क्यों नहीं अपना पति धर्म निभाया? मैं पूछूं तो दुश्चरित्र वो छिपाएं तो पुरुषार्थ। किस किताब में लिखा है कि आदमी, औरत के तन, मन, धन पर अपना अधिकार जमाए…”
“घर खर्च चलाने की जिम्मेदारी कौन उठाता है?” भाभी ने अनु की बात को बीच में काटते हुए शांत भाव से पूछा।
“राजन, बच्चों की फीस और दूसरे खर्चे भी वो ही करते हैं।”
“फ्लैट, कार की किस्तें..?”
“राजन ही संभालते हैं। इतना सब तो मुझे समझ में आता है, लेकिन… मैं अपनी मर्जी से कुछ ले लूं तो हजार नसीहतें। ये बात तो गलत है न कि पत्नी, पति की हर बात आंख मूंदकर माने और…”
“अनु, तू जिंदगी को ‘ईजी’ ढंग से क्यों नहीं लेती? रिश्ते के लिए इतनी जटिल परिभाषाएं देना ठीक नहीं है। ये सही है कि इन झमेलों से मन दुखी तो होता है, लेकिन सारा लेनदेन बराबरी का होने के बावजूद भी यदि एडजस्टमेंट में तुझे कुछ नीचा बनना पड़े तो इसे ‘ईगो पॉइंट’ न बना कर सहज ढंग से जीना सीख। अपनों से नीचे वाले लोगों को देख, जिन्हें दो वक्त की रोटी भी नसीब नहीं होती,” भाभी ने फिर अनु की बात बीच में ही काटी और उसे प्यार से समझाने लगी।
अनु भाभी की बातें समझ रही थी, वह चुप रही।
“चार दिन की जिंदगी है, रो कर काटो या हंस कर काटो। मेरी समझ में तो इन छोटी मोटी बातों को दरकिनार करके हंसते मुस्कुराते जीवन कट जाय तो वही ठीक है।”
भाभी की बातों का अनु पर असर होने लगा। उसने अपने भीतर एक ताजगी भरा झोंका महसूस किया।
उस दिन अनु दिनभर तो मायके में रही, लेकिन शाम होने तक उसे अपने घर जाने की बेचैनी होने लगी। राजन के ऑफिस से आने से पहले वह अपने घर पहुंचना चाहती है।
भाभी ने भी अनु को रोका नहीं, क्योंकि वह जानती थीं कि अनु की गृहस्थी के लिए यही निर्णय सही था।
रास्ते में अनु खुद से ही बातें करने लगी, ”सचमुच, मैं राजन के बनाये घेरे में कैद होकर रह गयी थी, लेकिन अब इस संकीर्ण घेरे से बाहर निकलूंगी। सच तो ये है कि राजन के कहे संबोधनों में सच्चाई थोड़े ही होती है, फिर काहे का दुख, शोक और तनाव।”
अनु बस कुछ ही देर में अपने घर, अपने राजन के पास पहुंचने ही वाली है।
- पुष्पा भाटिया
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें